**KORRALDUS**

**Õhusaasteloa muutmine**

**I ASJAOLUD**

AS Lääne-Nigula Varahaldus (registrikood 10447162) (edaspidi ka käitaja) (edaspidi ka käitaja) esitas 21.06.2019 Keskkonnaametile (edaspidi ka loa andja) õhusaasteloa nr L.ÕV/328278 muutmise taotluse ja selle lisaks oleva lubatud heitkoguste projekti (edaspidi LHK projekt). Taotlus registreeriti Keskkonnaameti dokumendihaldussüsteemis numbriga 15- 2/19/10608. Õhusaasteluba nr L.ÕV/328278 on käitajale antud Lääne maakonnas Lääne-Nigula vallas Pälli külas aadressil Gümnaasiumi tee 1 asuval kinnistul (katastriüksus 77601:001:0744) paiknevatest heiteallikatest saasteainete välisõhku väljutamiseks. Käitaja taotles loa muutmist seoses ühe kütuseliigi vahetusega ja kütuse aastase piirkoguse suurenemisega. Käitaja soovib kerge kütteõli asemel kasutusele võtta põlevkiviõli. Õhusaasteluba taotletakse tähtajatu kehtivusega.

AS Lääne-Nigula Varahaldus põhitegevusalaks on soojusenergia tootmine, jaotamine ja müük (EMTAK kood 35301). Taebla kooli katlamajas asub kaks põletusseadet, pelletikatel ja õlikatel. Mõlema katla soojussisendile vastav nimisoojusvõimsus on 1,103 MWth. Puidupelletit kulub aastas kuni 600 tonni. Aastane prognoositav põlevkiviõli kulu on kuni 40 tonni. Kütuste põletamisel viiakse põletusseadmetest aastas välisõhku kokku kuni 17,596 tonni osakesi, lämmastikoksiide, ammoniaaki, süsinikoksiidi, vääveldioksiidi, lenduvaid orgaanilisi ühendeid ja tsinki ning 1264,265 tonni süsinikdioksiidi.

Käitise tootmisterritooriumi sihtotstarve on 100% ühiskondlike ehitiste maa. Käitisest põhjas paikneb tootmismaa, loodes elamumaa, ülejäänud suundades ümbritsevad kinnistut maatulundusmaad. Lähim elamu asub käitise territooriumist *ca* 62 m kaugusel loodesuunas, koolimaja *ca* 60 m kaugusel idasuunas. Käitis ei asu kaitse- ega hoiualal, Natura 2000 linnu- ega loodusalal. Kaitstavatest loodusobjektidest on kinnistule lähim loodesuunas asuv Taebla jõgi (jõgi piirneb ja läbib osaliselt kinnistu territooriumi), mis kuulub riigi poolt korrashoitavate ühiseesvoolude loetellu. Lähimaks samalaadseks heiteallikaks on Taebla kooli katlamajast *ca* 480 m kaugusele jääv Aktsiaselts FAVOR (registrikood 10258449) tootmisüksus. Aktsiaseltsile FAVOR on väljastatud välisõhu saasteluba nr L.ÕV/321918. Aktsiaselts FAVOR põhitegevusalaks on metallitöötlus ja metallpindade katmine (EMTAK kood 25611).

Loa andja kontrollis esitatud õhusaasteloa taotluse ja LHK projekti sisu vastavust keskkonnaministri 27.12.2016 määruses nr 74 (edaspidi määrus nr 74) „Õhusaasteloa taotlusele ja lubatud heitkoguste projektile esitatavad täpsustatud nõuded, loa taotluse ja loa vormid“ esitatud nõuetele. Loa andja juhtis 26.06.2019 kirjas nr 15-2/19/10608-2 käitaja tähelepanu mitmetele vigadele õhusaasteloa taotluses ja LHK projektis: LHK projektis kasutati saasteainete heitkoguste arvutustes vanu kehtetuid saasteainete eriheiteid (alates 25.03.2019 jõustusid uued saasteainete eriheited), andmed õlikatla töötundide ja keskmise koormuse kohta ei olnud tõesed (tehniliselt võimalikud), ebakorrektne mõistete kasutamine LHk projektis.

Käitaja esitas parandatud õhusaasteloa taotluse ja LHK projekti Keskkonnaametile 10.07.2019 nr 15-2/19/10608-4. Keskkonnaamet nõustus esitatud taotlusega ja teatas käitajale 15.07.2019 õhusaasteloa muutmise menetluse algatamisest.

Keskkonnaseadustiku üldosa seaduse (edaspidi KeÜS) § 47 lõike 2 alusel avalikustab Keskkonnaamet teate õhusaasteloa taotluse menetlusse võtmise kohta ametlikus väljaandes Ametlikud Teadaanded (www.ametlikudteadaanded.ee) ja kohalikus või maakondlikus ajalehes. Teate võib jätta kohalikus või maakondlikus ajalehes avaldamata, kui kavandastud tegevusega kaasnev keskkonnahäiring või keskkonnarisk on nii väike, et selle vastu puudub piisav avalik huvi. KeÜS § 46 lõike 1 kohaselt teavitab loa andja keskkonnaloa taotluse esitamisest isikut, kelle õigusi keskkonnaloa andmisega või selle andmisest keeldumisega võidakse rikkuda või kelle kohustusi puudutada, sh kavandatava tegevuse asukoha kinnisasjaga piirneva kinnisasja omanikku. Sama paragrahvi lõike 1 kohaselt võib keskkonnaloa andja jätta kavandatud tegevuse asukoha kinnisasjaga piirneva kinnisasja omaniku teavitamata, kui kavandataval tegevusel on väheoluline mõju.

Kuna kõigi käitisest välisõhku heidetavate saasteainete õhukaliteedi tase jääb madalaks, jäädes alla 20% vastavale saasteainele kehtestatud piirväärtusest, käitises puuduvad olulised müraallikad ja käitis ei põhjusta lõhnahäiringut ning eeldatavalt puudub kavandatava tegevuse vastu muu oluline avalik huvi, siis jättis Keskkonnaamet teate õhusaasteloa taotluse menetlusse võtmise kohta kohalikus või maakondlikus ajalehes avaldamata ning kavandatava tegevuse asukoha kinnisasjaga piirneva kinnisasja omanikud teavitamata. Keskkonnaamet avaldas õhusaasteloa taotluse menetlusse võtmise teate ametlikus väljaandes Ametlikud Teadaanded 16.07.2019.

Avalikkusel peab olema haldusmenetluse seaduse (edaspidi HMS) § 49 lõike 2 ja KeÜS § 47 lõike 2 kohaselt võimalus taotlusega tutvuda vähemalt kaks nädalat. Keskkonnaamet määras taotlusele ettepanekute ja/või vastuväidete esitamise ajaks kaks nädalat taotluse kättesaamisest arvates. Ettepanekuid ja/või vastuväiteid ei laekunud.

Keskkonnaamet saatis tulenevalt KeÜS § 43 lõikest 1 õhusaasteloa taotluse 16.07.2019 kirjaga nr 15-2/19/10608-6 Lääne-Nigula Vallavalitsusele arvamuse saamiseks. Kohalikul omavalitsusel on KeÜS § 43 lõike 2 kohaselt õigus esitada õhusaasteloa taotluse kohta arvamus ühe kuu jooksul taotluse saamisest arvates. Lääne-Nigula Vallavalitsus toetas Keskkonnaametile 23.07.2019 saadetud kirjas nr 2-3/19-345 Lääne-Nigula Varahaldus õhusaasteloa nr L.ÕV/328278 muutmist käitaja poolt taotletud ulatuses.

KeÜS § 47 lõigete 2 ja 6 alusel avalikustab Keskkonnaamet teate õhusaasteloa andmise eelnõu valmimise kohta ametlikus väljaandes Ametlikud Teadaanded ja kohalikus või maakondlikus ajalehes. Sellest lähtuvalt avaldas Keskkonnaamet XX.07.2019 õhusaasteloa nr L.ÕV/328278 muutmise eelnõu valmimise kohta teate ametlikus väljaandes Ametlikud Teadaanded. Kohalikus või maakondlikus ajalehes teadet ei avaldatud, kuna kavandatud tegevusega kaasnev keskkonnahäiring või keskkonnarisk on nii väike, et selle vastu puudub piisav avalik huvi. Keskkonnaamet määras eelnõule ettepanekute ja/või vastuväidete esitamise ajaks kaks nädalat. Ettepanekuid ja/või vastuväiteid *laekus/ei laekunud.*

Vastavalt HMS § 11 ja § 40 lõikele 1 peab loa andja andma enne haldusakti väljastamist menetlusosalistele võimaluse esitada kirjalikus, suulises või muus sobivas vormis asja kohta oma arvamus ja vastuväited. Keskkonnaamet küsis XX.07.2019 kirjaga nr 15-2/19/10608-X käitajalt ja kohalikult omavalitsuselt arvamust ja vastuväiteid käesolevale õhusaasteloa eelnõule kahe nädala jooksul eelnõu kättesaamisest arvates. Ettepanekuid ja/või vastuväiteid *laekus/ei laekunud*.

**II KAALUTLUSED**

AÕKS § 89 kohaselt annab õhusaasteloa Keskkonnaamet. AÕKS § 2 kohaselt kohaldatakse õhusaasteloa taotluse menetlusele KeÜS 5. peatüki ja HMS sätteid, arvestades AÕKS-is sätestatud erisusi.

Käitajale on õhusaasteluba vajalik tulenevalt keskkonnaministri 14.12.2016 määruse nr 67 (edaspidi määrus nr 67) „Tegevuse künnisvõimsused ja saasteainete heidete künniskogused, millest alates on käitise tegevuse jaoks nõutav õhusaasteluba“ § 3 lõikest 1. Määruse nr 67 § 3 lõike 1 kohaselt on õhusaasteluba nõutav, kui põletusseadmete soojussisendile vastav nimisoojusvõimsus kütuse põletamisel on võrdne või suurem kui 1 MWth. Käitises asub kaks põletusseadet, mille soojussisendile vastav nimisoojusvõimsus on suurem kui 1 MWth.

AÕKS § 91 lõike 2 punkt 3 ja § 98 lõike 1 punkt 3 sätestab, et õhusaasteloa taotlusele ja LHK projekti ning õhusaasteloale tuleb kanda kõigist käitise tootmisterritooriumil paiknevatest heiteallikatest kokku iga väljutatava saasteaine nimetus ja andmed summaarse lubatud heitkoguse kohta tonnides kalendriaastas või vajaduse korral lühemas ajaühikus, kui saasteaine heitkogus on aastas vähemalt üks kilogramm.

Põletusseadmest välisõhku väljutatavate saasteainete heitkogused on LHK projektis määratud keskkonnaministri 24.11.2016 määruse nr 59 (edaspidi määrus nr 59) „Põletusseadmetest välisõhku väljutatavate saasteainete heidete mõõtmise ja arvutusliku määramise meetodid“ § 4 kohaselt arvutuslikult. Süsinikdioksiidi heitkogus on arvutatud keskkonnaministri 27.12.2016 määrusega nr 86 „Välisõhku väljutatava süsinikdioksiidi heite arvutusliku määramise meetodid“ kinnitatud metoodika alusel.

Loa andja kontrollis õhusaasteloa taotluse ja LHK projekti vastavust keskkonnaministri 27.12.2016 määruses nr 75 (edaspidi määrus nr 75) „Õhukvaliteedi piir- ja sihtväärtused, õhukvaliteedi muud piirnormid ning õhukvaliteedi hindamispiirid“ sätestatud õhukvaliteedi piirväärtustele. AÕKS § 94 lõike 2 kohaselt ei tohi kõigist käitise tootmisterritooriumil paiknevatest heiteallikatest kokku iga välisõhku väljutatava saasteaine maksimaalne hetkeline heitkogus summaarselt ületada väärtust, mis võib põhjustada määruses nr 75 nimetatud õhukvaliteedi piirnormi ületamist väljaspool käitise tootmisterritooriumi. AÕKS § 10 lõike 3 kohaselt eeldatakse õhukvaliteedi piirvääruse ületamise korral olulise keskkonnahäiringu tekkimist. LHK projektis hinnati õhukvaliteedi taset arvutuslikult. Saasteainete hajumise arvutusliku hindamise tulemused näitasid, et käitaja tegevusega ei ületata ühegi saasteaine osas väljaspool käitise tootmisterritooriumi piiri õhukvaliteedi piirväärtusi.

AÕKS § 92 lõige 3 sätestab, et iga saasteaine hajumise arvutuslikul hindamisel võetakse arvesse kõik käitise tootmisterritooriumil paiknevad heiteallikad ja kõik õhusaasteluba, keskkonnakompleksluba või registreeringut omavad heiteallikad, mis jäävad saasteainete hajumise arvutuslikuks hindamiseks kasutatava arvutusprogrammi hindamise piirkonda. LHK projektis hinnati käitise heiteallikate koosmõju Aktsiaselts FAVOR heiteallikatega. LHK projektis esitatud andmetest nähtub, et käitise heiteallikatest välisõhku väljutatavatest saasteainetest on määrusega nr 75 õhukvaliteedile kehtestatud piirväärtustele kõige lähemal lämmastikoksiidid, moodustades 20% lämmastikoksiididele kehtestatud ühe tunni keskmisest õhukvaliteedi piirväärtusest 200 µg/m3. Kõigi teiste käitisest välisõhku heidetavate saasteainete õhukaliteedi tase jääb madalamaks, jäädes alla 10% vastavale saasteainele kehtestatud piirväärtusest

AÕKS § 101 lõige 1 punkti 5 kohaselt peab õhusaasteloa omaja kontrollima heiteallikast väljuvate gaaside koostist ja saasteainete heitkoguste suurust ning nende vastavust õhusaasteloas sätestatule. Kuna kõigi käitisest välisõhku heidetavate saasteainete õhukaliteedi tasemed jäävad madalaks,siis ei pea Keskkonnaamet vajalikuks hinnata õhukvaliteedi vastavust õhukvaliteedi piirväärtustele otseste mõõtmiste teel.

Käitise tegevus ei kuulu keskkonnamõju hindamise ja keskkonnajuhtimissüsteemi seaduse (edaspidi KeJHS) § 6 lõikes 1 nimetatud olulise keskkonnamõjuga tegevuste hulka, mille korral tuleb KeJHS § 3 kohaselt keskkonnamõju hinnata. Vabariigi Valitsuse 29.08.2005 määruse nr 224 “Tegevusvaldkondade, mille korral tuleb anda keskkonnamõju hindamise vajalikkuse eelhinnang, täpsustatud loetelu1” § 2 punkti 1 kohaselt tuleb keskkonnamõju hindamise algatamist kaaluda, kui soojuselektrijaama või muu põletusseadme rajamisel (püstitamisel) või laiendamisel ning elektri- või soojusenergia tootmisel on põletusseadmete summaarne soojussisendile vastav nimisoojusvõimsus 50-299 MW. Kuna käitise põletusseadmete summaarne soojussisendile vastav nimisoojusvõimsus 2,206 MWth jääb alla nimetatud künnise ning heiteallikatest välisõhku väljutatavate saasteainete koostis ja kogused vastavad kehtivatele normatiividele ja õhukvaliteedi piirväärtusi ei ületata, käitise tegevus ei põhjusta LHK projekti kohaselt lõhna- ega mürahäiringuid ning käitise tegevusega kaasneb eeldatavalt väheoluline negatiivne keskkonnamõju, siis keskkonnamõju hindamise vajalikkuse eelhinnangu andmist õhusaasteloa taotlusele vajalikuks ei peetud ja keskkonnamõju hindamist ei algatanud.

Õhusaasteloa omajale rakenduvad kõik asjakohased õigusaktides sätestatud õigused ja kohustused. Keskkonnaamet on seisukohal, et seadusandlusest tulenevaid otsekohalduvaid nõudeid ei ole otstarbekas õhusaasteloale kanda.

Käesoleva otsusega antav õhusaasteluba nr L.ÕV/332754 annab käitajale õiguse Lääne maakonnas Lääne-Nigula vallas Pälli külas aadressil Gümnaasiumi tee 1 asuval kinnistul (katastriüksus 77601:001:0744) asuvate põletusseadmete (summaarse soojussisendile vastava nimisoojusvõimsusega 2,205 MWth) käitamiseks ning aastas 600 tonni puitpelleti ja 40 tonni põlevkiviõli põletamiseks. Loaga kehtestatakse heiteallikatele aastased ja hetkelised saasteainete heitkogused ning nõuded puhastusseadmete tööle.

**III OTSUSTUS**

Lähtudes eeltoodust, käitaja taotlusest ja tuginedes atmosfääriõhu kaitse seaduse § 89, keskkonnaseadustiku üldosa seaduse § 59 lõige 2 punktile 4 ja § 59 lõikele 4 ning Keskkonnaameti peadirektori 05.03.2018 käskkirja nr 1-1/18/118 “Looduskaitse osakonna ja regioonide põhimääruste kinnitamine” lisa 4 „Keskkonnaameti Lääne regiooni põhimäärus“ punktidele 2.1 ja 3.5.8 **otsustan:**

1. Muuta AS Lääne-Nigula Varahaldus (registrikood 10447162) õhusaasteluba nr L.ÕV/328278 järgnevalt:
   1. Asendada diiselkütus põlevkiviõliga ja suurendada loaga lubatud põletatava vedelkütuse kogust 10 tonnilt 40 tonnile.
   2. Korrigeerida saasteainete heitkoguseid, võttes aluseks alates 25.03.2019 jõustunud uued saasteainete eriheited ning lisada saasteloale lisaks osakeste, lämmastikoksiidide, süsinikoksiidi, vääveldioksiidi ja lenduvate orgaaniliste ühendite aastastele heitkogustele peenosakeste, eriti peente osakeste, ammoniaagi ja tsingi aastased ning hetkelised saasteloaga välisõhku heita lubatud saasteainete piirkogused.
   3. Lisada loale tabelisse 3.3.2. „Keskmise võimsusega põletusseade“ andmed käitise keskmise võimsusega põletusseadmete kohta.
2. Avalikustada AS Lääne-Nigula Varahaldus õhusaasteloa nr L.ÕV/328278 muutmine ametlikus väljaandes Ametlikud Teadaanded.
3. Teha käesolev korraldus teatavaks AS-le Lääne-Nigula Varahaldus ,Lääne-Nigula Vallavalitsusele ja Keskkonnainspektsioonile.
4. Teha õhusaasteluba nr L.ÕV/328278 kättesaadavaks Keskkonnaameti keskkonnateenuste portaalis (https://eteenus.keskkonnaamet.ee/).
5. Käesolev korraldus jõustub teatavakstegemisest.

Käesolevat korraldust on võimalik vaidlustada 30 päeva jooksul korralduse teatavaks tegemisest arvates, esitades vaide korralduse andjale haldusmenetluse seaduses sätestatud korras või kaebuse halduskohtusse halduskohtumenetluse seadustikus sätestatud korras.

Sulev Vare

juhataja

Lääne regioon

Saata: AS Lääne-Nigula Varahaldus, Lääne-Nigula Vallavalitsus, Keskkonnainspektsioon

Liia Krumm

välisõhuspetsialist

Lääne regioon